text: Politiet: Bliv ikke hæler
  16 oktober 2012 kl. 06.56
  Sig nej til at købe hælervarer, opfordrer politiet - og vær dermed med til at begrænse antallet af indbrud.
  Politiet bringer nu en opfordring til at ungå at købe hælervarer.
  - Vi har brug for, at befolkningen siger fra overfor et såkaldt godt tilbud. Det skal lige som spiritus-kørsel være socialt uacceptabelt at købe hælervarer. Ellers får vi ikke bugt med de alt for mange indbrud i danske hjem, siger politikommissær Christian Østergård fra Syd- og Sønderjyllands Politis kriminalpræventive sekretariat. 
  - Det vil være en god ide, hvis vi på arbejdspladserne og i hjemmene taler om det socialt uacceptable i at købe hælervarer, siger Christian Østergård.
  Hvis du vil undgå at blive hæler er her nogle råd:
  - Overvej om prisen er for god til at være sand
  - Tænk over om der er noget mistænkeligt ved varen
  - Tjek sælgers identitet så godt du kan
  - Bed om eventuelle papirer eller kvitteringer på varen og læs dem 
  - Køb ikke varen hvis du er i tvivl
  